‘Ramaphosa moet nóú in Zim ingryp’Betogers het binnebande in Harare aan die brand gesteek in die afgelope week se betogings wat in onluste ontaard het. Foto: Facebook Mmusi Maimane, leier van die DA, het Donderdag gedreig dat die party die Internasionale Strafhof sal nader indien pres. Cyril Ramaphosa nie binnekort ’n plan aankondig oor hoe hy gaan ingryp om die voorgesette menseregteskendings deur die Zimbabwiese regering in dié buurland te beëindig nie. Maimane sê die DA sal die Internasionale Strafhof versoek om ŉ voorlopige ondersoek te doen indien Ramaphosa nié teen Vrydag ŉ onmiddellike plan van aksie aankondig nie. Volgens menseregtegroepe en prokureurs het Zimbabwiese polisie en soldate die afgelope week minstens 12 mense doodgemaak en honderde ander beseer en in hegtenis geneem tydens gewelddadige protesaksies teen ŉ skerp brandstofprysverhoging in dié land. Menseregte-organisasies beweer nog mense is deur soldate geskiet, terwyl ander uit hul huise gesleep en aangerand is. Die betogers het teen ŉ 150%-verhoging in brandstofpryse in opstand gekom. Die DA het vroeër vandeesweek ’n brief aan Ramaphosa gerig en gevra dat die president ingryp. “Die president moet sy plan bekendmaak oor watter onmiddellike stappe gedoen moet word om ŉ einde aan die geweld in Zimbabwe te bring asook alle burgerlike vryheid ten volle te herstel,” het Maimane gesê. “Tot dusver het Ramaphosa net gevra om ’n einde te bring aan sanksies teen Zimbabwe. Daar is egter geen voorspraak gemaak vir Zimbabwiese burgers, geregtigheid vir die oorledenes óf die beskerming van burgerlike vryheid vir diegene wat nog aangehou word nie.” Maimane meen Ramaphosa was verkeerd om uitsluitlik op die ekonomiese situasie in Zimbabwe te fokus en bloot ’n blinde oog te draai op “diktatoragtige militêre aksie teenoor landsburgers”. “As Ramaphosa versuim om in te gryp, sal hy moet antwoorde gee oor waarom die Suid-Afrikaanse regering versuim om op te tree,” het Maimane verder gesê. Die DA vind die presidensie se reaksie op sy brief dat Ramaphosa tans by die Wêreld Ekonomiese Forum in Davos, Switserland, is en gevolglik nié kan reageer nie, “onaanvaarbaar en verraad teenoor die nuwe Zimbabwe”. “Ons land se plig om basiese menseregte te beskerm en te bevorder kan nie bloot op ys geplaas word nie. Daar is niks wat die president keer om die telefoon op te tel en die regte ding te doen nie,” het Maimane gesê. Zimbabwe se pres. Emmerson Mnangagwa moes Maandag noodgedwonge sy planne om die WEF in Davos by te woon laat vaar en huis toe vertrek om aandag te gee aan die huidige krisis in sy land. “Wangedrag sal ondersoek word. Indien nodig gaan koppe rol,” het Mnangagwa vroeër gesê.